1. Forsi l-esperjenzi umani li kull persuna tmiss magħhom ta' kuljum, forsi l-età, forsi wkoll il-qari jew dawn kollha flimkien juru kemm is-sabar u l-paċenzja huma essenzjali. Importanti sabiex wieħed jipprova jqiegħed lilu nnifsu biex issir is-sewwa. Meta deċiżjonijiet jiġu meħuda malajr, b'reazzjoni għal ħwejjeġ oħra, mhux dejjem ikunu f'posthom u anzi, ċertu drabi, jagħlqu l-bieb għal passi oħra aqwa u aħjar. Imma l-ħajja hekk hi. Jekk ma toqgħodx attent, taħkmek fin-naħa l-iżbaljata. Tirkbek u tispiċċa twettaq il-kontra ta' dak li trid. 2. Aktar ma jgħaddi ż-żmien, aktar ma nara lill-bniedem mill-eżistenza umana u mill-politika nara kemm il-paċenzja u s-sabar huma virtujiet li jridu jiġu koltivati f'qalb u f'moħħ kull bniedem. Hemm ħafna sitwazzjonijiet li fihom trid tieqaf u tirrifletti. Tieqaf sabiex tbati diskors żejjed u aġir żbaljat bis-sabar u r-rassenjazzjoni li, għada pitgħada, is-sewwa jseħħ. Din mhix xi esperjenza unika għal persuna waħda. Kull bniedem fil-ħajja tiegħu f'din id-dinja jrid jara minn dan ma' wiċċu. Isofri, ibati diversi forom ta' inġustizzja f'dak li jkun qiegħed jagħmel u, jekk ma jkollux il-fidi u l-umiltà tal-paċenzja, jaf li jekk jirreaġixxi jiżbalja. 3. Hemm min fis-soċjetà tagħna, bħal kull f'soċjetà oħra f'kull żmien, li jara li jqiegħed lilu nnifsu għas-servizz ta' dak li jaf li huwa ħażin u żbaljat. Għad hawn diversi li jaħsbu li kollox jista' jkun ġustifikat, l-aqwa li l-għan aħħari suppost li jkun tajjeb u nobbli. Diversi jqegħdu fuq il-pedestall tagħhom miri li jridu jilħqu akkost ta' kollox. Jinħakmu mill-bżonn li joħolqu għalihom infushom u jwettqu atti żbaljati kontra terzi persuni. Tiskanta kif wara sekli ta' esperjenzi umani miktuba, rakkontati u li qegħdin għad-disposizzjoni tagħna lkoll jibqa' jkun hemm min jaħseb li, b'aġir żbaljat, ser jiggwadanja. 4. B'żerriegħa ħażina, frott tajjeb ma joħroġx. Tiżragħha meta tiżragħha, fejn u x'ħin trid, xorta waħda hemm tibqa' mwaħħla – tidher mod u tkun mod ieħor. Trid tistabar u tistenna li tqiegħed żerriegħa tajba u trid tara li tipproteġiha biex tikber soda u dritta 'l fuq. Tieħu l-ħin tagħha, verament, u frottha jdum ma jingħata, imma meta trendi, it-tjubija hemm tkun. Uħud jgħidu li tkun qed tkaxkar saqajk, tinki, toqgħod lura meta fir-realtà tkun qed tara x'inhu l-aħjar li għandu jsir. Ħafna nies jiġru, persuni li jkunu reazzjonarji hekk jagħmlu u jispiċċaw jidhru li qed jimxu 'l quddiem, mentri fir-realtà jkunu qed imorru passi lura. 5. Hemm diversi, elenku twil fl-istorja tal-bniedem, ta' deċiżjonijiet li jiġu meħuda b'dan il-mod. Servew biss sabiex saddew ħalq il-kritiċi li però, maż-żmien, urew ruħhom bħala inadegwati. Il-verità dik hi. It-triq biex isir proġett tajjeb, wieħed li jservi verament lill-bniedem, hija twila u diffiċli. L-esperjenza politika llum anzi għallmitni li aktar ma jkun ser isir pass tajjeb għall-bniedem, iktar jinqalgħu ntoppi u rwiefen. Kritika inġusta ma tonqosx, gambetti anqas. Aktar ma jqum il-maltemp, iktar tkun taf li dak li qed tagħmel ser iservi mhux biex jitkattar il-ħażen, imma jissoda s-sewwa. Għażliet mhux faċli għall-politiku, però li jagħżlu bejn dawk li jmorru għaċ-ċapċip faċli jew dawk li jippreferu jgħaddu mill-manglu tat-tbatija biex iservu verament u mhux apparentement. 6. Nikteb dan f'din il-Ġimgħa Mqaddsa li għalija għadha importanti. Bdejtha bis-sodisfazzjon li nara ġabra ta' persuni li jinsabu fil-Faċilità Korrettiva ta' Kordin itellgħu dramm bl-isem ta' "Għotja". Ir-riformi li bdew isiru bl-Att u l-politika tagħna dwar il-Ġustizzja Riparatriċi bdew jagħtu l-frott tagħhom. Ħadmu fiha b'impenn li huwa neċessarju sabiex bniedem jibdel ħajtu. Mhux biżżejjed li ssakkar lin-nies ġewwa ċella, imma huwa importanti li tgħinhom jifhmu fejn żbaljaw u kif jistgħu jsiru persuni aħjar. Il-kliem ta' Fr Franco Fenech, kappillan tal-Faċilità kienu f'posthom meta qal: "Għalija huma mumenti speċjali ħafna, li fihom nagħraf kemm kull persuna għandha kwalitajiet li mhux dejjem kellha x-xorti li jkollha ambjent tajjeb u adegwat biex tiżviluppahom. Imma meta l-persuna ssib ambjent li jgħinha ħalli tiskopri u tiżviluppa dawn il-kwalitajiet, allura tkun lesta timpenja ruħha u tagħmel kull sagrifiċċju biex tikber." Il-produzzjoni ta' dan id-dramm tat opportunità lil xi wħud mill-priġunieri biex jiskopru xi ħaġa ġdida fihom infushom, tant li huma stess kienu sorpriżi bil-"prodott". Il-paċenzja, is-sabar, kienu l-linji li ggwidawna sabiex fid-diskors żejjed li sar f'dawn ix-xhur, il-miżuri tal-ġustizzja riparatriċi mhux tkissru kif riedhom ħaddieħor, imma qed jibdew jagħtu l-frott it-tajjeb. Għal dan aħna nibqgħu naħdmu u nimpenjaw ruħna. Mill-qalb nawgura l-Għid it-Tajjeb lil kulħadd.
Sabar u paċenzja